钦定古今图书集成/明伦汇编/氏族典/第579卷 > 《凌迪知万姓统谱》 > 耶律吼
## 钦定古今图书集成/明伦汇编/氏族典/第579卷 > 《凌迪知万姓统谱》 > 耶律吼

按《辽史耶律吼传》：吼字曷鲁，六院部夷离菫蒲古只
之后。端悫好施，不事生产。会同六年，为南院大王，莅
事精简。帝入汴，诸将皆取珍异，吼独取马铠，帝嘉之。
及帝崩于栾城，无遗诏，军中忧惧，不知所为。吼诣北
院大王耶律洼，议立永康王，洼然之。会耶律安搏来，
意与吼合，遂定议，以功加采访使，赐以宝货。吼辞曰：
“臣从弟的琭诸子坐事籍没，陛下哀而出之，则臣受
赐多矣。”上许之，仍赐宫户五十。时有取当世名流作
《七贤传》者，吼与其一。天禄三年卒，年三十九。